b"\n_START_ARTICLE_\nRobert d'Alemanya\n_START_SECTION_\nBiografia\n_START_PARAGRAPH_\nVa n\xc3\xa9ixer a Amberg el 1352, fill de l'elector palat\xc3\xad Robert II i la princesa Beatriu, filla del rei Pere II de Sic\xc3\xadlia. El seu pare era nebot de l'emperador Llu\xc3\xads IV, que havia regnat l'Imperi de 1314 al 1328._NEWLINE_De molt jove ja va prendre part al govern del Palatinat, i a la mort del seu pare el 1398 el va succeir. Va ser un dels quatre pr\xc3\xadnceps electors que es van reunir al Castell de Lahneck el 20 d'agost de 1400 i van declarar deposat el rei Venceslau de Luxemburg. L'endem\xc3\xa0 els mateixos quatre electors van escollir a Robert nou rei d'Alemanya, i seria coronat a Col\xc3\xb2nia el 6 de gener de 1401._NEWLINE_Tot i que Venceslau estava massa ocupat amb les revoltes a Boh\xc3\xa8mia per plantar-li cara, el poder de Robert a l'Imperi era feble i tenia la poderosa Casa de Luxemburg com a enemics. Per tal de consolidar-se al tron i pujar al prestigi, el 1042 va iniciar una expedici\xc3\xb3 a It\xc3\xa0lia amb l'objectiu de sotmetre el Duc de Mil\xc3\xa0 Joan Gale\xc3\xa0s Visconti i fer-se coronar emperador. La campanya va acabar de forma desastrosa, al ser derrotat l'ex\xc3\xa8rcit germ\xc3\xa0nic a mans de les tropes milaneses._NEWLINE_Robert es va veure obligat a tornar a Alemanya, on les not\xc3\xadcies de la derrota van incrementar el desordre. Nom\xc3\xa9s la incapacitat de Venceslau de prendre cap acci\xc3\xb3 li va permetre mantenir-se el poder, que va aconseguir mantenir fins a la seva mort el 1410. Va ser enterrat a l'Esgl\xc3\xa9sia de l'Esperit Sant de Heidelberg que ell mateix havia fet construir."